**Iubire silnică pe viaţă**

*Adrian Păunescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Eu o iubesc. Duios. Nebun. Potrivnic.

Pe viaţă şi pe moarte. Fără frică,

Compătimesc pe cei care abdică,

Dar eu rămân cu mine însumi, schivnic.

Şi de s-ar da şi lumea pe din două,

Cum hărţi politice-o mai arată,

Eu tot voi adora aceasta fată,

Căzută sub cătuşele de rouă.

Eu o iubesc. Vitralii de cenuşă,

Spre a ne despărţi, se-ntemeiază,

Şi cheia singură se-nvârte-n uşă

Singurătate spre a-i da şi groază.

M-au condamnat juraţii mei de gheaţă

La o iubire silnică, pe viaţă.